རྒྱུད་ལས་དབྱེ་བ་རླུང་མཁྲིས་ཁྲག་དང་བད་ཀན་བཞི།ཞེས་རླུང་ལས་གྱུར་བ་དང།མཁྲིས་པ་ལས་གྱུར་བ།ཁྲག་ལས་གྱུར་བ།བད་ཀན་ལས་གྱུར་བ་བཅས་བཞིའོ།གཞན་ཡང་དུས་ཀྱི་དབྱེ་བ་གསུམ་སྟེ།གསར་པའི་དུས་དང་རྙིང་པའི་དུས།ཤུགས་རྒྱས་དུས་བཅས་གསུམ།མདོག་ཀྱི་སྒོ་ནས་དབྱེ་བ་གསུམ་སྟེ།ཕན་བདེ་བསིལ་ཟེར་སྤྲོ་བའི་ཟླ་གསར་ལས།ཕྱག་རྡོར་མགོན་པོས།དྲེག་གི་ནད་ལ་དཀར་ནག་ཁྲ་གསུམ་སྟེ།དཀར་པོ་རྐང་མཐིལ་རྒྱུ་ཞིང་མཐེབ་ཆུང་འཁར།ནག་པོ་ལོང་རྩ་བརྒྱུད་ཅིང་མཐེབ་ཆེན་འཁར།ཁྲ་བོ་ཉ་སུལ་རྒྱུ་ཞིང་རྟིང་པར་འཁར།དྲེག་ནི་དྲག་ཤུལ་གྱིས་བསླངས་རླུང་ཁྲག་འཁྲུགས།དྲེག་རྐྱེན་རྔུལ་འདྲེས་ལྷམ་དོག་པ་ལས་འབྱུང།ཞེས་དང།གཡུ་ཐོག་པའི་ཤོག་དྲིལ།རྒྱུད་བཞིའི་མཐའ་དཔྱོད་ལས།འདི་ལ་ཚ་དྲེག་གྲང་དྲེག་གཉིས་སུ་དབྱེ།ཚ་དྲེག་དམར་ལ་རླངས་པ་ཆེ་བ་དང།མི་ནོར་རྟགས་སུ་སྐྲངས་ལ་མེ་འོད་ཆགས།འདི་ལ་བསིལ་དང་གཏར་བ་ཁོ་ནས་བཅོས།གྲང་དྲེག་རྐང་ལག་ཁུམས་ལ་འགུལ་མི་ནུས།དེ་ལ་ཙོང་དང་བཅུད་ཀྱིས་བཅོས་པར་བྱ།ཞེས་དྲེག་ནད་ལ་དབྱེ་བ་མང་དུ་མཆིས་ཀྱང་གཙོ་ཆེ་བ་རྒྱུད་ལས་གསུངས་པ་ལྟར་རླུང་མཁྲིས་ཁྲག་དང་བད་ཀན་བཞི་རུ་ཕྱེ་ན་ལེགས་པར་སེམས།